CELEX: 32021R1160
Language: fi
Date: 2021-05-12 00:00:00
Title: Komission delegoitu asetus (EU) 2021/1160, annettu 12 päivänä toukokuuta 2021, Euroopan parlamentin ja neuvoston asetuksen (EU) 2019/1241 muuttamisesta kilohailin ja punakampelan kalastuskieltoalueiden osalta Pohjanmerellä

15.7.2021   
               
               
                  FI
               
               
                  Euroopan unionin virallinen lehti
               
               
                  L 250/4
               
            
         KOMISSION DELEGOITU ASETUS (EU) 2021/1160,
         annettu 12 päivänä toukokuuta 2021,
         Euroopan parlamentin ja neuvoston asetuksen (EU) 2019/1241 muuttamisesta kilohailin ja punakampelan kalastuskieltoalueiden osalta Pohjanmerellä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta 20 päivänä kesäkuuta 2019 annetun Euroopan parlamentin ja neuvoston asetuksen (EU) 2019/1241 (1) ja erityisesti sen 15 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksessa (EU) 2019/1241 säädetään Pohjanmerta koskevista teknisistä toimenpiteistä.
                  
               
                     (2)
                  
                  
                     Alankomailla, Belgialla, Ranskalla, Ruotsilla, Saksalla ja Tanskalla (Scheveningen-ryhmä) on välitön kalastuksenhoitoetu Pohjanmerellä. Kyseiset jäsenvaltiot toimittivat 15 ja 19 päivänä lokakuuta 2020 kaksi Euroopan parlamentin ja neuvoston asetuksen (EU) N:o 1380/2013 (2) 18 artiklan 1 kohdan ja asetuksen (EU) 2019/1241 15 artiklan 3 kohdan mukaista yhteistä suositusta, joissa ehdotettiin hyväksyttäviksi komission delegoidulla säädöksellä eräitä muutoksia asetuksen (EU) 2019/1241 liitteessä V vahvistettuihin nykyisiin säännöksiin, jotka koskevat punakampelan ja kilohailin kalastuskieltoalueita Pohjanmerellä. Ne toimittivat 2 päivänä helmikuuta 2021 tarkistetun version kilohailin kalastuskieltoaluetta koskevasta yhteisestä suosituksesta. Kyseiset jäsenvaltiot toimittivat molemmat yhteiset suositukset asianomaisille neuvoa-antaville toimikunnille niiden kuulemiseksi asiassa.
                  
               
                     (3)
                  
                  
                     Koska molemmissa yhteisissä suosituksissa ehdotetaan muutoksia asetuksen (EU) 2019/1241 liitteeseen V, tässä delegoidussa asetuksessa säädetään toimenpiteistä, joita jäsenvaltiot suosittelevat sekä kilohailin kalastuskieltoalueen että punakampelan kalastuskieltoalueen osalta.
                  
               
                     (4)
                  
                  
                     Tieteellis-teknis-taloudellinen kalastuskomitea (STECF) on arvioinut näytön, jonka jäsenvaltiot ovat toimittaneet kummassakin yhteisessä suosituksessa esitettyjen säännösten tueksi (3). Ehdotetut toimenpiteet arvioitiin asetuksen (EU) 2019/1241 15 artiklan 4 kohdassa vahvistettujen periaatteiden mukaisesti.
                  
               
                     (5)
                  
                  
                     Jäsenvaltioiden punakampelan kalastuskieltoalueesta esittämässä yhteisessä suosituksessa ehdotettiin erityistä poikkeusta ankkuroituja kierrenuottia käyttäville aluksille, joiden koneteho ylittää 221 kW, edellyttäen, että kyseiset alukset noudattavat asetuksen (EU) 2019/1241 liitteessä V olevan B osan 1.1 kohdassa vahvistettuja silmäkokoja. STECF analysoi jäsenvaltioiden esittämän näytön ja totesi, että kun otetaan huomioon kyseisten alusten vähäinen määrä ja ankkuroidun kierrenuotan vähäinen vaikutus merenpohjaan, ankkuroitua kierrenuottaa koskevan erityisen poikkeuksen käyttöönotolla ei odoteta olevan merkittävää vaikutusta suojelun tasoon alueella. Ehdotettu toimenpide olisi sen vuoksi sisällytettävä tähän asetukseen.
                  
               
                     (6)
                  
                  
                     Punakampelan kalastuskieltoaluetta koskevassa yhteisessä suosituksessa ehdotettiin lisäksi, että korvattaisiin asetuksen (EU) 2019/1241 liitteessä V olevan C osan 2.2 kohdan c alakohdassa ilmaisu ”pohjatroolit” ilmaisulla ”trooliovilla auki pidettävät pohjatroolit”. STECF analysoi jäsenvaltioiden esittämän näytön ja totesi, että ehdotettu muutos todennäköisesti poistaisi asetuksen tulkinnanvaraisuudet ja tarjoaisi suojelun tason, joka vastaa vähintään asetuksessa (EU) 2019/1241 säädettyä tasoa ja on todennäköisesti sitä korkeampi. Ehdotettu toimenpide olisi sen vuoksi sisällytettävä tähän asetukseen.
                  
               
                     (7)
                  
                  
                     Punakampelan kalastuskieltoaluetta koskevassa yhteisessä suosituksessa ehdotettiin myös, että kun tämän asetuksen soveltaminen on alkanut, puomitroolarien 24 metrin suurin pituus sisällytetään asetuksen (EU) 2019/1241 liitteessä V olevan C osan 2.4 kohdassa tarkoitettuun luetteloon. STECF analysoi jäsenvaltioiden esittämän näytön ja totesi, että tällainen rajoitus tarjoaa suojelun tason, joka vastaa vähintään asetuksessa (EU) 2019/1241 nykyisin säädettyä tasoa. Ehdotettu toimenpide olisi sen vuoksi sisällytettävä tähän asetukseen.
                  
               
                     (8)
                  
                  
                     Jäsenvaltioiden toimittamassa kilohailin kalastuskieltoaluetta koskevassa yhteisessä suosituksessa ehdotettiin, että jatketaan kolmen vuoden ajan käytäntöä poistaa 1 päivästä heinäkuuta 31 päivään lokakuuta kilohailin kalastuskielto tiettyjä pyydyksiä käyttäviltä aluksilta, kuten komission delegoidussa asetuksessa (EU) N:o 1395/2014 (4) säädettiin 31 päivään joulukuuta 2020 asti. STECF analysoi jäsenvaltioiden kilohailin kalastuskieltoalueen osalta esittämän näytön ja totesi, ettei ole selviä viitteitä siitä, että kilohailin kalastuskiellon poistaminen vuodesta 2017 olisi aiheuttanut vahinkoa sillikannalle. STECF totesi lisäksi olevan epätodennäköistä, että kilohailin kalastuskiellon poistaminen johtaisi suojelun tason heikkenemiseen nykyisestä. STECF katsoi kuitenkin, että kalastusta on seurattava vielä useamman vuoden ajan, jotta voidaan osoittaa vastaavan suojelun tason säilyminen. Sen vuoksi STECF ehdotti, että poistamisen vaikutuksia arvioidaan uudelleen kolmen vuoden seurannan jälkeen. Jäsenvaltiot sitoutuivat seuraamaan kilohailia koskevan kiellon poistamisen vaikutuksia keräämällä yhteisessä suosituksessa esitetyt tiedot sillin sivusaaliista kilohailin kalastuksessa. Nämä tiedot toimitetaan STECF:n arvioitavaksi. Ehdotettu toimenpide olisi sen vuoksi sisällytettävä tähän asetukseen.
                  
               
                     (9)
                  
                  
                     Sen vuoksi asetusta (EU) 2019/1241 olisi muutettava.
                  
               
                     (10)
                  
                  
                     Koska tässä asetuksessa säädetyt toimenpiteet vaikuttavat suoraan unionin alusten kalastuskauden suunnitteluun ja kalastuskauden taloudelliseen toimintaan, tämän asetuksen olisi tultava voimaan heti sen julkaisemisen jälkeen,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (EU) 2019/1241 tämän asetuksen liitteen mukaisesti.
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä toukokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 198, 25.7.2019, s. 105.
         
            (2)  Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
         
            (3)  https://stecf.jrc.ec.europa.eu/documents/43805/2786172/STECF+PLEN+20-03.pdf, sivut 93–105 (kilohailin kalastuskieltoalue) ja sivut 106–113 (punakampelan kalastuskieltoalue).
         
            (4)  Komission delegoitu asetus (EU) N:o 1395/2014, annettu 20 päivänä lokakuuta 2014, tiettyä Pohjanmerellä harjoitettavaa pienten pelagisten lajien kalastusta ja tiettyä Pohjanmerellä teollisiin tarkoituksiin harjoitettavaa kalastusta koskevasta poisheittämissuunnitelmasta (EUVL L 370, 30.12.2014, s. 35).
      
      
         
            LIITE
            Muutetaan asetuksen (EU) 2019/1241 liitteessä V oleva C osa seuraavasti:
            
                        1)
                     
                     
                        muutetaan 2.2 kohta seuraavasti:
                        
                                    a)
                                 
                                 
                                    korvataan c alakohta seuraavasti:
                                    
                                                ”c)
                                             
                                             
                                                alukset, joiden koneteho on yli 221 kW, saavat pyytää trooliovilla auki pidettävillä pohjatrooleilla, ja pareittain pyytävät alukset, joiden yhteinen koneteho on yli 221 kW, saavat pyytää pohjapyyntiin tarkoitetuilla paritrooleilla edellyttäen, että tällaiset alukset eivät harjoita punakampelan ja merianturan kohdennettua kalastusta ja että ne noudattavat tässä liitteessä olevassa B osassa esitettyjä asianomaisia silmäkokoja koskevia sääntöjä.”;
                                             
                                          
                              
                                    b)
                                 
                                 
                                    lisätään d alakohta seuraavasti:
                                    
                                                ”d)
                                             
                                             
                                                alukset, joiden koneteho on yli 221 kW, saavat pyytää ankkuroiduilla kierrenuotilla edellyttäen, että tällaiset alukset noudattavat tässä liitteessä olevan B osan 1.1 kohdassa säädettyjä silmäkokoja.”;
                                             
                                          
                              
                  
                        2)
                     
                     
                        korvataan 2.4 kohta seuraavasti:
                        
                                    ”2.4
                                 
                                 
                                    Alusten, joilla on lupa kalastaa 2.1 kohdassa tarkoitetulla alueella, on oltava kunkin jäsenvaltion komissiolle toimittamassa luettelossa. Luettelossa olevien, 2.2 kohdan a alakohdassa tarkoitettujen alusten kokonaiskoneteho ei saa ylittää jäsenvaltioille 1 päivänä tammikuuta 1998 kuulunutta kokonaiskonetehoa. Sallituilla aluksilla on oltava asetuksen (EY) N:o 1224/2009 7 artiklan mukaisesti myönnetty kalastuslupa. Heinäkuun 1 päivästä 2021 alkaen kyseiseen luetteloon saa lisätä ainoastaan puomitroolareita, joiden suurin pituus on enintään 24 metriä.”;
                                 
                              
                  
                        3)
                     
                     
                        lisätään 4 kohtaan alakohdat seuraavasti:
                        ”Poiketen siitä, mitä ensimmäisen alakohdan kolmannessa luetelmakohdassa säädetään, kyseistä luetelmakohtaa ei sovelleta ennen 31 päivää joulukuuta 2023 seuraavilla pyydyksillä harjoitettavaan kalastukseen:
                        
                                    a)
                                 
                                 
                                    vedettävät pyydykset, joiden silmäkoko on pienempi kuin 32 mm;
                                 
                              
                                    b)
                                 
                                 
                                    kurenuotat; tai
                                 
                              
                                    c)
                                 
                                 
                                    verkot, pussiverkot, riimuverkot ja ajoverkot, joiden silmäkoko on pienempi kuin 30 mm.
                                 
                              Jäsenvaltioiden, joilla on välitön kalastuksenhoitoetu, on toimitettava komissiolle viimeistään 15 päivänä joulukuuta 2023 poikkeusta tukevat seurantatiedot.”